LV Eiropas Savienības Oficiālais Vēstnesis C 192/16

Izraksts no lēmuma par Kaupthing Bank hf. saskaņā ar Eiropas Parlamenta un Padomes 2001. gada 4. aprīļa Direktīvu 2001/24/EK par kredītiestāžu reorganizāciju un likvidāciju

2009/C 192/05

Uzaicinājums iesniegt prasību – Termiņi, kas jāievēro

Ar Reikjavikas Apgabaltiesas 2008. gada 24. novembra lēmumu piešķīra maksājumu moratoriju attiecībā uz Kaupthing Bank hf.ID-Nr. 560882-0419, Borgartun 19, 105 Reykjavik, ICELAND, līdz 2009. gada 13. februārim. Moratorija termiņu pagarināja 19. februārī līdz piektdienai, 2009. gada 13. novembrim. Saskaņā ar Pagaidu noteikumu II Likumā Nr. 44/2009, ar ko groza Likumu Nr. 161/2002, Reikjavikas Apgabaltiesa 2009. gada 25. maijā iecēla bankas likvidācijas padomi, kuras uzdevumos ietilpst tādu prasību izskatīšana, kuras pret banku iesniegtas laikposmā, kad moratorijs ir spēkā, un pēc tam, kad pēc moratorija izbeigšanas sāksies likvidācijas process.

Saskaņā ar Pagaidu noteikumu III Likumā Nr. 44/2009, ar ko groza Likumu Nr. 161/2002, likvidācijas procesa atsauces diena ir 2008. gada 15. novembris. Prasību izskatīšanu uzsāks, pamatojoties uz dienu, kad stājās spēkā Likums Nr. 44/2009, t. i., 2009. gada 22. aprīlī, saskaņā ar Pagaidu noteikumu II otro daļu Likumā Nr. 44/2009.

Visas puses, kuras pieprasa parādu atmaksu vai citu tiesību atgūšanu no Kaupthing Bank hf., vai bankas kontrolētos aktīvus, tiek aicinātas iesniegt savas prasības rakstveidā bankas likvidācijas padomei sešu mēnešu laikā no šā paziņojuma pirmās publicēšanas dienas Īslandes Oficiālajā Vēstnesī 2009. gada 30. jūnijā. Tādējādi prasību iesniegšanas termiņš ir 2009. gada 30. decembris. Prasības jāiesniedz likvidācijas padomei minētajā laikposmā, un to saturam jāatbilst norādījumiem, kuri sniegti Likuma par bankrotu Nr. 21/1991 117. panta 2. un 3. punktā.

Prasības jānosūta uz šādu adresi:

The Winding-up Committee of Kaupthing Bank hf. Borgartun 19 105 Reykjavik ICELAND

Saskaņā ar iepriekšminētajiem noteikumiem kreditoriem norādīts savās prasībās ietvert tādu attiecīgo prasību stāvokli, kāds tas bija 2009. gada 22. aprīlī.

Prasības, kurās summa norādīta ārvalstu valūtā, jāiesniedz, to norādot attiecīgajā valūtā. Kreditori no dalībvalstīm, kuras ietilpst Eiropas Ekonomikas zonā vai Eiropas Brīvās tirdzniecības asociācijā, drīkst iesniegt prasības savas valsts valodā. Šādām prasībām jāpievieno tulkojums īslandiešu valodā. Prasību drīkst iesniegt angļu valodā, arī nepievienojot tulkojumu īslandiešu valodā. Citi kreditori var iesniegt savas prasības īslandiešu vai angļu valodā.

Ja prasību neiesniedz iepriekšminētajā termiņā, prasību pret Kaupthing Bank hf. uzskata par nederīgu saskaņā ar 118. pantu Likumā par bankrotu Nr. 21/1991, ja vien nav piemērojami minētā panta 1.–6. apakšpunktā norādītie izņēmumi.

Iesniedzot prasību, kreditors ir attiecies no konfidencialitātes tiesībām (bankas noslēpuma) attiecībā uz konkrēto prasību.

Ar šo paziņo, ka kreditoru sanāksme notiks piektdien, 2010. gada 29. janvārī, plkst. 10:00 Reikjavikā, Hilton Hotel Nordica, Sudurlandsbraut 2, 108 Reykjavik, ICELAND. Tiesības piedalīties sanāksmē ir visām pusēm, kuras ir iesniegušas prasības pret banku. Sanāksmē apspriedīs iesniegto prasību sarakstu un likvidācijas padomes lēmumu attiecībā uz šādu prasību atzīšanu, ja tas jau būs pieejams. Pusēm, kas iesniegušas prasības, darīs pieejamu iesniegto prasību sarakstu vismaz vienu nedēļu pirms iepriekšminētās sanāksmes.

Plašāka informācija par prasību iesniegšanu un prasību izskatīšanu būs pieejama bankas tīmekļa vietnē: http://www.kaupthing.com. Likvidācijas padome sniedz kreditoriem šādus norādījumus:

a) iesniedzot prasību, lūdzu, norādiet savu vai sava pārstāvja e-pasta adresi,

b) lūdzu, precīzi norādiet datus par savu bankas kontu, lai atvieglotu visus turpmākos maksājumus.

Kreditori tiek aicināti iesniegt savas prasības pēc iespējas drīzāk, ņemot vērā iepriekšminēto termiņu.